ทองคำปิดพุ่ง 16.6 ดอลลาร์
สัญญาทองคำตลาดนิวยอร์กปิดพุ่ง 16.6 ดอลลาร์ แรงซื้อเก็งกำไรหนุน
16 มี.ค. 2555

สัญญาทองคำตลาดนิวยอร์กปิดพุ่ง 16.6 ดอลลาร์ แรงซื้อเก็งกำไรหนุน
สัญญาทองคำที่ตลาด COMEX (Commodity Exchange) ส่งมอบเดือนเม.ย.พุ่งขึ้น 16.6 ดอลลาร์ หรือ 1.01% ปิดที่ 1,659.5 ดอลลาร์/ออนซ์ หลังจากเคลื่อนตัวในช่วง 1659.9 - 1641.8 ดอลลาร์
สัญญาทองคำดีดตัวขึ้นกว่า 1% เนื่องจากนักลงทุนเข้ามาช้อนซื้อเก็งกำไรหลังจากสัญญาทองคำร่วงลงติดต่อกันในช่วง 3 วันทำการที่ผ่านมา อย่างไรก็ตาม การที่สัญญาทองคำดีดตัวขึ้นเพียง 1.01% เมื่อคืนนี้ยังไม่สามารถชดเชยการร่วงลงรุนแรงถึง 4.01% ในช่วง 3 วันทำการที่ผ่านมาได้
นอกจากนี้ สัญญาทองคำยังได้แรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับสกุลเงินหลักๆ อันเนื่องมาจากการที่นักลงทุนเทขายทำกำไรหลังจากเงินดอลลาร์พุ่งขึ้นแข็งแกร่งเมื่อวันก่อน โดยดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ร่วงลง 0.52% แตะที่ 80.149 จุด